Bertel Haarder (V), 2008-11-18:
Tak for en udmærket debat.
Som det er fremgået, er regeringspartierne jo i lighed med Dansk Folkeparti ganske klar over, at vi har en udfordring, når omkring 20 pct. ikke tager en ungdomsuddannelse, selv om så også næsten 5 pct. af gruppen tager en videregående uddannelse uden at have en ungdomsuddannelse.
Vi vil gerne nå op på de 95 pct. i 2015, og en stribe forslag er blevet gennemført.
Viften er blevet langt bredere, og det tror jeg er det vigtigste.
For er der noget, som Gauerslundeksperimentet har vist, så er det jo, at unge er forskellige, og jeg tror, at de er blevet mere og mere forskellige på den måde, at de er blevet mere krævende.
De tør stå ved det, som de selv vil have.
De vil ikke sidde på hold, hvor de skal undervises sammen med nogle, der er på et helt andet niveau.
De kræver niveaudeling, ellers falder både de stærkeste og de svageste fra.
Og erhvervsgrunduddannelsen har også sin særlige målgruppe.
Så vidt jeg kan se, har det kendetegnet uddannelsespolitikken under denne regering, at viften er blevet langt bredere.
Der tages nu mere hensyn til elevernes forskellighed.
Det sker på de enkelte skoler, men det sker også, når vi ser på de samlede tilbud, som de unge kan vælge imellem.
Nej, her er der et problem.
Det er helt tydeligt, at vejledningsindsatsen ikke koncentrerer sig om dem, der har mest behov, og det skal ske, sådan at denne brede vifte kan nyttiggøres også over for dem, der ikke selv kan overskue den.
Så der er meget at gøre, og meget er blevet gjort.
Jeg synes, at regeringspartiernes ordførere har afholdt sig fra enhver form for praleri.
Til gengæld synes jeg, at der er andre, som har gjort tingene lidt for let for dem selv.
Tænk, hvis det nu var sådan, at Folketingssalen her sprudlede med geniale forslag til, hvad vi kunne gøre ved den problemstilling, som vi alle er enige om.
Men det har den jo ikke gjort.
Det kan jeg forstå SF heller ikke gør, og at der slet ikke er flertal for det.
Det er måske nok, fordi vi i vore dage er nødt til at være lidt mere nuancerede og tage mere hensyn til de unges forskellighed.
Hvad er det så for geniale forslag, som vi har overhørt fra fru Marianne Jelved?
Hvad er det for geniale forslag?
Jeg har ikke hørt dem.
Og hvis der var nogle, så havde vi vel også hørt dem, da vi sad om forhandlingsbordet, først i Finansministeriet og så i Undervisningsministeriet, hvor vi har tilbragt mange timer.
Og jeg har troligt noteret ned, hvad der nu kom af forslag, for vi sad jo på et tidspunkt og havde en del penge, som vi kunne bruge til geniale forslag.
Men det var jo, som om nyskabelsen manglede.
Jamen nu skal jeg ikke sige det på en forkert måde, men jeg synes, at det ligesom var i regeringens oplæg, at der var nogle nyskabelser, mere end i de svar, vi fik ved bordet.
Undskyld, jeg siger det.
Og så er der et element, jeg synes har været underbetonet i denne debat.
Det er, at man også kan lære uden at blive undervist; at man også kan lære ved at have taget 3, 4, 5, 6 AMU-kurser.
Derved kan man jo blive chauffør, man kan blive stilladsarbejder, man kan blive jord- og betonarbejder, man kan blive mange ting.
Det kan jo være, at de har noget andet.
Det ville jeg ønske at vi kunne blive bedre til, ikke som en sovepude, ikke som en undskyldning, men som en tiltrængt nuancering af uddannelsesdebatten, som jo har tendens til at antage religiøs karakter, hvor det eneste, det gælder om her i livet, er uddannelse.
Jeg synes, det vigtigste er, at man kan fylde en plads i samfundet, at man kan omstille sig.
Det er da det, vi skal gå efter.
Det var bare sådan et lille filosofisk efterskrift til en i øvrigt udmærket debat.